Det føltes som denne skrækkelige udåd ramte os alle. Den dag, og dagene derefter, var vi ikke alene broderfolk–da var vi alle nordmænd. Når man rammes af et sådant ufatteligt angreb, er det til en vis grad forståeligt og naturligt, at man reagerer med vrede, hævnlyst og andre negative følelser. Men mennesket har heldigvis evnen til at besinde sig, tænke sig om, vise medfølelse og storhed. Din evne til at bevare hovedet koldt og hjertet varmt var en vigtig inspiration for dit folk, men ligeledes en legendarisk inspiration for hele verden. Også med denne baggrund i tankerne, er det en stor ære at modtage dig og dine landsmænd her i dag, på selve 17. mai. Denne dag, hvor det norske folk fejrer sin demokratiske konstitution. En fejring af de værdier, som er så vigtige og grundlæggende for os alle. Værdier, som vi må stå sammen om! Og vi har så meget andet til fælles. Færøerne og Norge har en lang fælles historie bag os, og i os. Vi har et sprogligt og kulturelt fællesskab, som viser sig på så mange områder.